钦定古今图书集成/理学汇编/文学典/第124卷 > 《文战赋》〈以士之角文当如战敌为韵〉林滋
## 钦定古今图书集成/理学汇编/文学典/第124卷 > 《文战赋》〈以士之角文当如战敌为韵〉林滋

为学之人，会友以文。念斯文之枢要无极，将一战而
是非可分。索隐穷微，既不𠎝于夫子；解纷挫锐，爰取
譬于将军。由是推匪石之心，召如林之士，六籍之奥
斯究，万夫之雄莫拟。且曰：“战也者，所以分胜败之端；
文也者，所以明盛衰之理。”必将抑浮伪，考深旨，措词
苟得于朝闻，游刃宁甘于夕死。是用征师于伐善之
所，命将于角胜之场。鹗视而鹅鹳斯列，豹变而貔貅
莫当。利口纵横，已有摧坚之意；雄姿踊跃，那无露颖
之囊。得失未分，切磋斯见。弛张既出于心术，向背宁
虞于色战。忠为甲而信为胄，岂惮重围。笔有阵而词
有锋。诚能万变既区以别矣，乃则《而象》之。拂缃袠作
鼓鼙之响，卷绛纱为旌斾之姿。波骇九流，苟再扬而
尽委；心攒百箭，终一贯而无遗。乃考《击蒙》，谅无前敌。
决胜既返于三隅，请命俄分于四壁。是以及门之子，
互骋其成功；无勇之徒，空悲于败绩。已而探讨无馀，
词林宴如。九合之刚肠斯弭，千里之秘思潜舒。深浅
既分，尽洗兵于学海；奸回云革，皆弃甲于德车。盖以
振此芳尘，仰于先觉。苟能立分于阃阈，曷愧坐筹于
帷幄。今则仗其信，志其学，幸从战之有闻，愿无惭于
挫角。